Զեմերինգ (լեռնադահուկային առողջարան)

Զեմերինգ  (), Եվրոպայի հնագույն լեռնադահուկային առողջարան, որը գտնվում է Ավստրիայի մայրաքաղաք Վիեննայից 1 ժամ կամ շուրջ 100 կմ հեռավորության վրա։ Հիմնված լինելով դեռևս 1888 թվականին՝ այսօր այն հանդիսանում է դասական ավստրիական լեռնադահուկային առողջարան, որը գործում է ամբողջ տարին։ Ձմռանը գրավիչ է լեռնադահուկային և սահնակային սահուղիներով, իսկ ամռանը՝ ժամանակակից հեծանվաուղիով, քայլարշավային արահետներով և լեռնային լճերով։

Զեմերինգ քաղաքային ավանը գտնվում է Ավստրիայի Ստորին Ավստրիա նահանգի հարավային Նեունկիրխեն շրջանում։ Հայտնի հանգստավայրը մի քանի անգամ դարձել է լեռնադահուկային սպորտի աշխարհի գավաթի առաջնության անցկացման վայր։ Զեմերինգի զբասաշրջային վերելքը սկսվեց այն բանի հետո, երբ 1854 թվականին այստեղ կառուցեցին երկաթուղի։ Չնայած վերջին տարիներին, ըստ հյուրանոցային տվյալների, զբոսաշրջիկների թվաքանակը պակասել է, այնուամենայնիվ Զեմերինգ է այցելում տարեկան շուրջ 100.000 զբոսաշրջիկ։ 2016 թվականի տվյալներով բնակավայրում ապրել է ընդամենը 577 մարդ։

Պատմություն 

19-րդ դարում Զեմերինգի լեռնադահուկային առողջարանը մեծ համբավ էր վայելում վիեննական ազնվականության շրջանում։

Բնակավայրի պատմության նոր և կարևոր էջը սկսվում է 1854 թվականից՝ երկաթգծի կառուցումով։ Գնացքով հնարավոր եղավ Վիեննայից Զեմերինգ հասնել ընդամենը մի քանի ժամում։ Այցելուները նույնիսկ այդ մի քանի ժամը չէին զգում, քանի որ հրապուրվում էին գնացքի պատուհանից բացվող լեռնային գեղատեսիլ տեսարաններով։

Զեմերինգ հայտնի առողջարան էր համարվում դեռևս Ավստրիական կայսրության ձևավորումից առաջ։ Բնակավայրով հատկապես հրապուրվում էին նկարիչները, ովքեր ոգեշնչվում էին գեղեցիկ բնությամբ։

Հին դղյակների և պահպանված վայրի բնության շնորհիվ Զեմերինգն ունի յուրահատուկ հմայք։ 20-րդ դարի սկզբից շրջանում սկսեց զարգանալ լեռնադահուկային սպորտաձևը։ Ներկայում ձմեռային և ամառային զբոսաշրջային ուղղությունները հանդիսանում են հանգստավայրի և հարակից բնակավայրերի բնակիչների գլխավոր եկամտի աղբյուրները։

Տեղադրություն 

Զեմերինգը գտնվում է մոտավորապես մայրաքաղաք Վիեննայից 95 կմ դեպի հարավ և Գրացից 110 կմ հեռավորության վրա՝ Ավստրիայի Ստորին Ավստրիա և Շտիրիա  նահանգների սահմանին։

Հանգստավայր հնարավոր է հասնել ավտոմեքենայով, գնացքով, ավտոբուսով, ձմեռային էքսպրեսով և ինքնաթիռով։

Զեմերինգի հեռավորությունը եվրոպական մոտակա քաղաքներից՝

 Բրատիսլավա՝ ~ 150 կմ 
 Բուդապեշտ՝ ~ 300 կմ
 Բուխարեստ՝ ~ 1125 կմ
 Պրահա՝ ~ 488 կմ

Ավտոմեքենայով 
Ավտոմեքենայով Զեմերինգ հասնելու համար հնարավոր է օգտվել նավիգացիոն սարքերից հետևյալ պարամետրերով՝ Zauberberg 1,  2680 Semmering կամ
Caroulusstraße 3, 2680 Semmering: Անհրաժեշտ է ընթանալ S6 կենտրոնական ավտոմայրուղով, Maria Schutz - Semmering կամ Spital am Semmering ցուցանակներից մոտից թեքվել։

Գնացքով 

Զեմերինգը երկաթուղային գծով միացված է Ավստրիայի գրեթե բոլոր քաղաքներին։ Զեմերինգի կայարանից մինչև լեռնադահուկային ճոպանուղի հասնելու համար անհրաժեշտ է քայլել 20-25 րոպե։ Առկա է տաքսի ծառայություն, որի արժեքը նշված հատվածի համար կազմում է 6 եվրո մեկ անձը։

Ավտոբուս 
Վիեննայից Blaguss traveling հարմարավետ ավտոբուսները ուղևորներին տեղափոխում են Զեմերինգ։

Ձմեռային էքսպրես 
Ձմեռային էքսպրես ավտոբուսները մայրաքաղաք Վիեննայի ուղևորներին մեկ ժամում հասցնում են մինչև լեռնադահուկային ճոպանուղու սկզբնամաս։ Ուղևերափոխադրումները իրականացվում են կանոնավոր կերպով։

Ինքնաթիռ 
Զեմերինգից Վիեննայի միջազգային օդանավակայանը 100 կմ, իսկ Գրացի օդանավակայանը 120 կմ հեռավորության վրա են գտնվում։ Թռիչքները կատարում են հետևյալ ավիաընկերությունները՝
 Austrian Airlines , 
 Fly Niki,                 
 TUI Fly,               
 Lufthansa:

Հանգիստ

Ձմեռային հանգիստ 

Զեմերինգում լեռնադահուկային շրջանը տևում է նոյեմբերի կեսերից մինչև ապրիլի սկիզբ։ Լեռան բարձրությունը մոտ 400 մետր է։ Ձմռանը այցելուներին հասանելի են՝
 14 կմ ուղի ցերեկային սահքի համար, որից 3 կմ նորեկների համար է, 10 կմ-ը՝ միջին մակարդակի հմտությունների տիրապետողների և 1 կմ՝ մասնագետների,
 13 կմ ուղի գիշերային սահքի համար (Զեմերինգի դահուկաուղին համարվում է իր տեսակի մեջ աշխարհի ամենալավ լուսավորվածներից  մեկը),
 12 կմ ուղի նախատեսված դահուկավազքի համար,
 3 կմ-անոց սահնակային սահուղի գիշերային լուսավորությամբ,
 սնոուբորդի պուրակ (հալֆփայփ, քվոթեր պայփ),
 3 ճոպանուղի։

Ամառային հանգիստ 

Ամռանը հանգստավայրը դառնում է առողջարանային և սպորտային կենտրոն։ Այստեղ կարելի է այցելել ինչպես ընտանեկան հանգստի, այնպես էլ էքստրեմալ հեծանվավածքի համար։ Հանգստավայրում է գտնվում Եվրոպայի ամենամեծ հեծանվաուղիներից մեկը։ Այն հաճախ դառնում է տարբեր տեսակի շնորհանդեսների և միջոցառումների անցկացման վայր, ինչպես օրինակ Mazda MX5 ավտոմեքենայի շնորհանդես, Race the night շուրջորյա հեծանվամրցումներ և այլն։

Ամռանը Զեմերինգում հասանելի են՝
 7 տարբեր բարդության հեծանվաուղի, այդ թվում՝ նաև մանկական,
 185 բարեկարգված քայլարշավային արահետներ,
 ձիավարություն,
 գոլֆի դաշտեր,
 ակտիվ հանգիստ,
 ՍՊԱ և առողջարանային ծառայություններ,
 լեռնային ռեստորաններ։

Բնակեցում 
Զեմերինգում գործում են բազմաթիվ հյուրանոցային համալիրներ, որոնցից ամենահինը համարվող Grand Hotel Panhans-ը հանդիսանում է հանգստավայրի տեսարժան վայրերից։ Հռչակավոր հյուրանոցներից է նաև Sporthotel Semmering հյուրանոցը։

Հետաքրքիր փաստեր 
 Զեմերինգի երկաթուղին 1998 թվականին ընդգրկվել է ՅՈՒՆԵՍԿՕ-ի համաշխարհային ժառանգության ցուցակում։ Այն Եվրոպայի ամենահին լեռնային երկաթգիծն է։ 
 Զեմերինգում 2002, 2006, 2008, 2010 թվականներին անցկացվել է Լեռնադահուկային սպորտի աշխարհի գավաթի խաղարկությունը։

Ծանոթագրություններ 

Լեռնադահուկային առողջարաններ
Լեռնադահուկային սպորտն Ավստրիայում
Ավստրիայի առողջարաններ
Զբոսաշրջությունն Ավստրիայում